Հայաստանի Գրողների միության կազմը համալրվեց շուրջ չորս տասնյակ անդամներով. նրանք բանաստեղծներ են, արձակագիրներ, մանկագիրներ, թարգմանիչներ, հրապարակախոսներ, գրականագետներ: Նրանցից ոմանք բավական երիտասարդ են, ոմանք՝ առաջացած տարիքի, մի քանիսն արդեն իսկ ծանրակշիռ գրական կենսագրություն ունեն: Հուլիսի 12-ին Գրողների տան կլոր սրահում նորընտիր անդամներին ՀԳՄ նախագահ Էդ. Միլիտոնյանը հանդիսավորապես հանձնեց ՀԳՄ անդամատոմսերը՝ նշելով, որ աչքաթող չեն արվել նաև արտերկրում ստեղծագործող հայերը: Մասնավորապես, եթե մինչ այս ԱՄՆ-ում բնակվող մեր՝ մի քանի տասնյակ հայրենակիցներ դարձել են Հայաստանի գրողների միության անդամ, ապա Ռուսաստանում բնակվող ռուսագիր և հայերենով գրող շնորհալի հայազգիներ ուշադրությունից դուրս են մնացել: Այս տարի այդ բացը լրացվել է. ՀԳՄ անդամների շարքն են անցել նաև ռուսաստաբնակ գրողներ: Հայաստանի տարբեր մարզերում բնակվող արձակագիրներ ու բանաստեղծներ ևս լրացրել են միության շարքերը: Ողջունելով ներկաներին՝ միության նախագահը հիշեցրեց, որ գրականությունը հնուց «զվարթ գիտություն» են համարել: Զվարթ՝ տիեզերքում բաբախելու պատրաստ հոգիդ տողի և հանգի մեջ դնելու, ոգեղենությունը մարդկությանը հաղորդելու իմաստով: Հորդորեց ներկաներին՝ իրենց գրիչը ծառայեցնելու գրականությանը, նաև ուրախանալու գրչընկերների ստեղծագործական հաջողություններով, դրանք ըստ արժանվույն գնահատելու ազնվություն ունենալ: Հիշեցրեց, որ միշտ գրողներն իրենց ժամանակների գրականության մասին էսսեներ են գրել, արձագանքել գրական անցուդարձին և նորություններին, հեղինակել գրականագիտական հոդվածներ: Ուստի և պետք է արձագանքել գրական կյանքի ելևէջներին, ուղղորդել ընթերցողին դեպի լույսը…